Ego, magister Guichardus, officialis curie Lingonensis, notum facio universis presentes litteras inspecturis quod Renaudus de Ruppecissa domicellus, Henricus frater ejus, Elysabeth, Aalidis et Amenjardis, sorores dictorum fratrum, liberi quondam Margarete, nobilis mulieris de Ruppecissa, in presentia mea constituti, voluerunt, laudaverunt et approbaverunt elemosinam cujusdam mine bladi per medium frumenti et avene quam dicta Margareta fecit pro remedio anime sue Deo et ecclesie beate Marie de Valboum, quod bladum debet percipere dicta ecclesia singulis annis imperpetuum apud Nuilleium inter festum beati Remigii et festum beati Martini hyemalis in censibus quos debent Dominicus Varreys, Robertus frater ejus, liberi Burgise, Piarz et Dominicus Borsiers. Concesserunt etiam dicti fratres et sorores dictorum Renaudi et Henrici fratrum dictum bladum prenotate ecclesie de Valboum percipiendum et habendum imperpetuum apud Nuilleium. Promittentes dicti Renaudus et Henricus, fratres et sorores eorum prenominate per fidem suam corporaliter prestitam in manu mea quod contra dictam donationem et concessionem per se vel per alium de cetero non venient nec venire facient aliquo modo, et quod dicte ecclesie de Valboum adversus omnes legitimam garantiam portabunt imperpetuum. In cujus rei testimonium, ad peticionem dictorum fratrum et sororum, presentibus litteris sigillum curie Lingonensis apposui. Actum anno Domini M° CC° XL° nono, mense junii.